**หมวดที่ 4 การขาดจากสมาชิกภาพ**

ข้อ 13 สมาชิกภาพย่อมสิ้นสุดเมื่อ

(1.) เลิกกิจการ หรือ ตาย

(2.) ลาออก

(3.) ถูกคณะกรรมการสั่งให้ออก

(4.) ค้างชำระค่าบำรุงเป็นเวลา 1 ปี

(5.) ล้มละลาย

(6.) เป็นผู้ไร้ความสามารถ หรือเสมือนไร้ความสามารถ

(7.) ขาดคุณสมบัติตามข้อบังคับสมาคมฯ ข้อ 6 สมาชิกที่ประสงค์จะขอลาออกให้ยื่นหนังสือต่อเลขาธิการสมาคม โดยต้องบอกกล่าว ล่วงหน้าอย่างน้อย 30 วัน

ข้อ 14 สมาชิกผู้ใดดำเนินกิจการของตนบกพร่องในวิชาการหรือหน้าที่หรือผิดวัตถุประสงค์ของสมาคมด้วยความจงใจ หรือด้วยความประมาทก็ตาม เมื่อคณะกรรมการของสมาคมได้ตักเตือนเป็นลายลักษณ์อักษรแล้วก็ยังไม่แก้ไขข้อบกพร่องโดยทันที หรือไม่ชี้แจงเหตุผลแห่งการบกพร่องนั้น ให้สมาคมทราบจนเป็นที่พอใจ ให้ถือว่าสมาชิกผู้นั้นทำการฝ่าฝืนข้อบังคับสมาคม

ข้อ 15 สมาชิกผู้ใดทำการฝ่าฝืนข้อบังคับสมาคมข้อใดข้อหนึ่งก็ดี หรือกระทำการใดๆ ให้เป็นที่เสื่อมเสียแก่สมาคม เมื่อกรรมการผู้หนึ่งผู้ใดได้ทำหนังสือแจ้งเรื่องต่อคณะกรรมการ และเลขาธิการได้แจ้งข้อหาไปให้สมาชิกผู้นั้นทราบเพื่อแก้ข้อหาต่อที่ประชุมคณะกรรมการ เมื่อคณะกรรมการได้ประชุมพิจารณากันแล้ว มีกรรมการจำนวนไม่น้อยกว่าสองในสามขององค์ประชุมลงมติเห็นว่าสมาชิกผู้นั้นกระทำความผิดจริง ให้คณะกรรมการมีอำนาจตัดสิทธิอย่างใดอย่างหนึ่ง หรือให้ทำทัณฑ์บน หรือคัดชื่อสมาชิกผู้นั้นออกจากสมาคมอย่างใดอย่างหนึ่งก็ได้ สุดแต่ขั้นแห่งความร้ายแรงของการกระทำผิดนั้นๆ

ข้อ 16 สมาชิกที่ถูกคัดชื่อออก จะสมัครใหม่ได้ภายหลังเวลาล่วงไป 2 ปี